KIERTO-podcast – Arvojesi mukaista työtä  
Jakso 3 – Tonneittain tekstiilejä kiertoon

[Pesola]: Ei tarvii olla käsityöläinen, ei tarvii olla edes kiinnostunut tekstiilialasta ollenkaan, vaan kaikki, missä voi käyttää kuitua, niin kaikkihan on mahdollista. Autoissa on hyvin paljon kuitua käytetty konepeltien sisässä. Tavallaan käyttökohteitahan, mielikuvitus on vaan rajana, mitä sillä voi tehdä.

[tunnusmusiikki]

[Nuorgam]: Ilmastokriisi kiihtyy, työelämä muuttuu, maailma tuhoutuu. Välillä tuntuu, ettei ihmiskunnalla tai tällä planeetalla ole tulevaisuutta ollenkaan, ja tekisi vaan mieli lyödä hanskat tiskiin. Vielä ei kuitenkaan kannata luovuttaa, sillä toivoa on. Kierto on matka kohti kestävää kasvua, ja just sun arvojen mukaista työelämää. Meillä on ratkaisu siihen, miten jokainen ihminen voi omalta osaltaan torjua ilmastokriisiä, vahvistaa luontoa, ja varmistaa maapallon resurssien riittävyys. Kiertotalous tulee tulevaisuudessa olee ainoo kestävä tapa toimia. Kun ne kiertotalouden mahdollisuudet ymmärtää jo nyt, niin edelläkävijöiden mukaan hyppääminen on kohtuullisen helppoa. Mun nimi on Emmi Nuorgam, mä oon somevaikuttaja ja yhteiskunnallinen keskustelija. Tänään mulla on täällä vieraana Pure Waste:n Jukka Pesola, ja Nextiilin Emppu Nurminen, tervetuloa.

[Nuorgam]: Jukka, jos haluaa pukeutua maapallon kannalta kestävästi, niin onko ainoo vaihtoehto pukeutua 70-luvun kierrätettyihin hippivaatteisiin?

[Pesola]: No ei, ei todellakaan. Tosin hyvä vaihtoehtohan se sekin on, se on kiertotaloutta parhaimmillaan, mutta ei oo tosiaan ainoa vaihtoehto. Kyllähän nykyään on, no tässäkin on täysin sataprosenttisesti kierrätetty paita päällä.

[Nuorgam]: Sulla on tällanen tummansininen kauluspaita tällä hetkellä.

[Pesola]: Joo, meidän Pure Waste:n omasta mallistosta. Se vaan on semmonen alleviivaaja-osotus siitä, että se on mahdollista. Kyllähän nykyään on tosi paljon eri näkösiä vaihtoehtoja kiertotaloutta, lainaus, leasing -menetelmät, sitten täysin kierrätetyt, osittain kierrätetyt tuotteet tai materiaalista valmistetut tuotteet, niin kaikkihan on kiertotaloutta parhaimmillaan, kuten kirpparilta ostetut tai löydetyt kamppeet. Että ihan vaihtoehtoja on nykyään hyvinkin paljon.

[Nuorgam]: Erinomaista. Mä olen itse vuokrannut vaatelainaamosta oman asuni, mikä mulla on tänään, tällainen silkkimekko päällä.

[Pesola]: Näin on.

[Nuorgam]: Kaikki hyviä vaihtoehtoja. Mainitsin tuossa, että sä oot siis Pure Waste -yrityksestä, ja kerroit, että sinulla on teidän valmistama vaate päällä, mutta mikä yritys siis oikeestaan on?

[Pesola]: Pure Waste Textiles on 2013 perustettu yritys, joka keskittyy tuottamaan sataprosenttisesti kierrätettyä lankaa, kangasta, ja valmisvaatetta, tälleen lyhykäisyydessään sanottuna. Se on meidän asiakaslupauksen ydinviesti, että kaikki mitä me tehään on täysin kierrätettyä. Että tällä hetkellä toimitaan teollisuuden jätteen kanssa, eli leikkuujäte mikä syntyy ompelutehtailta kerätään sieltä, lajitellaan leikkuujäte laaduittain, väreittäin, sitten me revitään se takas kuiduksi, sekoitetaan kierrätyspolyesteriin, joka tulee pettipulloista, kierrätyspulloista, miksataan ne, tehään siitä lankaa, kangasta ja uutta tuotetta. Se on se meidän prosessi, millä me tällä hetkellä toimitaan. Siinä tuotantosetup on Intiassa, mutta nyt viimeiset kaks vuotta ollaan tosi vahvasti tutkittu, testattu, ja ruvettu rakentamaan kuluttajapoisto tekstiileille sopivaa menetelmää, että pystyttäis hyötykäyttää sitten myös käytetyt vaatteet. Ja se on mennyt isoin harppauksin eteenpäin nyt viimesien vuosien aikana, siitä ollaan kaupallistettu jo muutama laatu, mutta siellä valmiina on tavallaan reseptit ja tuotantotekniikat ruveta tuottaa sitä isommassa mittakaavassa vielä, mutta se odottaa vielä sitä, kun meidän näkökulman mukaan ainoa järkevä tapa on tehdä silleen, että se tavallaan materiaali prosessoidaan siellä, missä se syntyy. Jos puhutaan teollisuuden jätteestä, niin se oikea paikka on Intia, Aasia, missä on teollisuutta, missä sitä syntyy paljon, mutta taas sitten kuluttajapoistotekstiili syntyy meidän tapauksessa täällä Suomessa, Pohjois-Euroopassa. Niin siihen ollaan sitten rakennettu näiden arvojen mukasta prosessia, että pystyttäis käsittelemään se täällä ja jalostamaan eteenpäin.

[Nuorgam]: Rakastan sitä, että tää oli sun lyhyt vastaus, mielenkiinnolla joskus ehkä kuulen myös sen pitkän vastauksen. Erinomaista. Sä mainitsit kuluttajatekstiilit, ja tulkitsen siis sitä, että se tarkoittaa ihan tavallisten ihmisten käyttämiä tavallisia vaatteita.

[Pesola]: Molempia. Kuluttajien sekä sitten yritysten tekstiilejä.

[Nuorgam]: Kyllä. Ja Emppu, te ootte myös näiden kuluttajatekstiilien kanssa tekemisissä, eikö näin?

[Nurminen]: Joo, se on nimenomaan meidän leipälaji siellä Nextiilissä, että ihmiset voi tuoda sinne meille tarpeettomia kodintekstiilejään, vaatteita, kankaita, lankoja, ompelutarvikkeita, muuta käsityötarviketta, ja sitten me etitään sieltä, ensin toki yritetään saada sellasenaan käyttöön, mutta jos on jotain isompaa vikaa, niin sitten yritetään löytää sille seuraavaksi paras käyttökohde, esimerkiks jonkun uuden tuotteen osana, tai sitten yritetään saada se kierrätettäväksi niin, että se tulee uuden mahdollisen tekstiilituotteen raaka-aineeksi.

[Nuorgam]: Kyllä. Ja Nextiilillä on siis Tampereella Lielahdessa kierrätyskeskuksen yhteydessä liike, eikö näin?

[Nurminen]: Joo, näin on. Siellä sijaitaan, että ollaan viimeset reilu puoltoista vuotta oltu Lielahdessa, ja sinne meille voi tuoda poistotekstiiliä.

[Nuorgam]: Ja se on pakko nyt mainostaa tähän väliin, että tykkään siis käydä UFF:illa ja kierrätyskeskuksissa ja muualla etsimässä löytöjä, mutta Nextiili on ollu mulle siis myös uus tuttavuus, ja siellä on todella hyvät valikoimat, että nyt mainostan tähän väliin, et kantsii käydä. Siellä löytyy erityisesti persoonallisia ja menneiden vuosikymmenien vaateaarteita.

[Nurminen]: Hauska kuulla, ja näin on. Sydäntä lämmittää, kun itse on siitä vintage-vaate- ja tekstiilipuolesta vastuussa siellä Nextiilissä, niin on kiva kuulla, että hyvältä vaikuttaa.

[Nuorgam]: Mahtavaa. Kauanko Nextiili on ollut olemassa?

[Nurminen]: Nextiili perustettiin 1. lokakuuta 2015, eli meillä oli nyt sitten viisivuotissynttärit tossa viime vuonna, ja nyt sitten Nextiili itsenäistyi omaksi rekisteröidyksi yhdistyksekseen tuosta Pirkamaan kierrätys- ja työtoiminnasta 1. huhtikuuta 2021. Eli nyt ollaan oma itsenäinen toimija, ja aloitetaan taivalta sillä tiellä.

[Nuorgam]: No Jukka, kauanko te ootte ollut? Vai sanoitko sä tuossa jo äsken, että koska teidän yritys on perustettu?

[Pesola]: Siitä vuodesta 2013, silloin perustettiin Pure Waste Textiles. Tosin 2010 me aloitettiin meidän toisen firman Coston puitteissa testaa ja kehittää tekstiilin kierrätys ja uudelleen langaksikehräystoimia, mutta 2013 perustettiin sitten Pure Waste Textiles.

[Nuorgam]: Te ootte molemmat ollut aika lailla samoihin aikoihin liikkeellä, miksi näin? Mikä on ajanut ihmiset nyt tällaisen liiketoiminnan pariin?

[Pesola]: No meillä se tuli enemmän sieltä Koston puolelta. Siel oli tarve mahdollisimman ekologisille ja vastuullisille kankaille ja materiaaleille, niin sitten ruvettiin testailee sitä kun todettiin, että markkinoilla ei semmoista ollut, kun meidän käsityksen mukaan se oli tosiaan just kierrätettyä materiaalia, ja sieltä ei markkinoilta löytynyt sitä. Sitten semmosen testaus-kehitystyön jälkeen 2013 meil oli ensimmäinen sataprosenttisesti kierrätetty puuvilla-denim käsissä, ja sitten tämmöset isot tekstiilijättiläiset siinä vaiheessa totes, että maksimissaan kymmenen prosenttia on mahdollista lisätä kierrätyskuitua. Se oli tavallaan se loppulaukaus sille, että tästä voi tulla jotakin paljon isompaa, että perustetaan se omaksi firmaksi, eikä pelkästään ruveta tekemään Costolle hattuihin ja asusteisiin kankaita siitä.

[Nuorgam]: Eli teille asetettiin vähä niin kuin tällainen haaste, jonka halusitte sitten osoittaa, että...

[Pesola]: Niin, vähän tavallaan se alan yleinen mielipide oli silloin, että sataprosenttisesti kierrätettyä ei pysty tekemään, ja sitten kun se kummiskin suhteellisen helpolla saatiin tehtyä, niin kyllähän semmonen tietynlainen... Löydettiin haaste, mikä sitten haluttiin ruveta ratkasemaan.

[Nuorgam]: Kyllä. Tota, meillä on tossa toisessa jaksossa puhuttu, ylipäänsä avattu enemmän sitä, että mitä kiertotalous on, mutta nyt mä ajattelin, että me voitais ehkä sen verran käydä vielä sitä läpi, että vaik me puhutaan nyt erityisesti tässä tekstiilijaksossa paljon myös kierrättämisestä, niin että kiertotalous ei ole siis pelkästään kierrättämistä, vaan ehkä se on, me tos maalailtiin, että voisko se olla uudenlainen tapa katsoa koko maailmaa ja ylipäänsä yhteiskuntaa, sitä millä tavalla me tuotetaan erilaisia raaka-aineita, materiaaleja, millaista liiketoimintaa meillä on, ja niin kuin tavallaan ihan tämmönen uudenlainen talousjärjestelmä. Oonko oikeilla jäljillä?

[Pesola]: No kyllä näkisin, että just näin, ihan oikeilla jäljillä. Kyllä se on uudenlainen tapa toimia, että jos ajatellaan että ennen se on ollut semmonen lineaarinen malli ja siel on ollut joka teollisuuden alalla oma janansa, missä on sitten ne omat toimijat, niin kyllähän kiertotalous on nyt semmonen uudenlainen tapa toimia. Meidän näkökulmasta se on se, että pyritään pitämään materiaali kierrossa mahdollisimman kauan, mutta sitten kun sitä materiaalia pidetään kierrossa, eli se kulkee sen valmistus, käyttö, toimitus, jakelu, kaikki nämä vaiheet läpi, niin se muodostaa sen ympyrän. Siinä ympyrän varrellahan on tosi paljon eri toimintoja, mitkä tavallaan on sitten sen kiertotalouden, tai toimiakseen täytyy toimia kiertotalouden periaatteiden mukaisesti, niin kyllähän se muuttaa sen koko mallin toimia, ja silloin se myös muuttaa niitä teollisuuden alojenkin välisiä tapoja toimia. Että ennen jos oli omat janat kaikille, niin nyt kun se on se ympyrä, niin siinä eri alojen toimijoita toimii samassa, ja voi ihan yhtä hyvin vaikka samaa hommaa tehdä rakennus-, elintarvike-, puu- ja tekstiiliteollisuudelle, mutta se vaan yhdistää se kiertotalousmalli, niin näkisin et just näin. Se on uudenlainen tapa toimia, ja toivottavasti tulevaisuudessa se ainoo oikee tapa toimia.

[Nuorgam]: Mm. Ja nyt jos on tää lineaarinen tapa tuottaa, tai lineaarinen malli, mitä äsken sanoit, niin käytännössä se tarkoittaa sitä, että meillä on kuvitteellinen jana, jonka toises päässä on se, et joku materiaali tai tuote valmistetaan, sit sitä käytetään, ja sit se heitetään roskiin. Ja että nyt sitten kiertotalousajattelussa me ei vaan valmisteta, käytetä, ja heitetä roskiin, vaan yritetään saada se sama asia mahdollisimman pitkään säilyy, joko raaka-aineena tai tuotteena tai näin edelleen.

[Pesola]: Just näin.

[Nurminen]: Kyllä, ja se kuvaa se sana enemmän semmosta isompaa systeemitason muutosta, et lineaarisessakin mallissa voidaan kierrättää, että joku ottaa vastaan jätteet ja yrittää saada niitä takaisin kiertoon, mutta kiertotalous kuvaa ehkä paremmin sitä isoo muutosta jota tarvitaan, että vaikka tuotteet suunnitellaan jo valmistusvaiheessa sillä lailla, et ne voidaan korjata, ja että voidaan hyödyntää sitten myöhemmin vaikka sitten uuden tekstiilituotteen materiaalina.

[Nuorgam]: Kyllä, eli siirrytään pois tämmösestä kertakäyttöajattelusta ja kertakäyttökulttuurista. No nyt me puhutaan paljon kierrättämisestä ja ylipäänsä kiertotaloudesta, mut mihin ongelmaan me oikeestaan etitään edes ratkaisuja? Mikä se suuri ongelma nyt, esimerkiks jos puhutaan tekstiileistä, niin mikä se suuri ongelma tällä hetkellä on? Miks me ylipäänsä käydään keskustelua kiertotaloudesta?

[Nurminen]: Joo. No siis yks iso ongelma on tuotanto, syntyy ihan... Vaatteita on todella paljon, ja niitä on enemmän vaikka täällä Suomessa, kuin mitä ihmiset oikeasti tarvitsisi. Niitä tuotetaan ihan älyttömiä määriä, se syö helposti maapallon resursseja, esimerkiksi puuvillan viljely syö valtavat määrät vettä, ympäristömyrkyt saastuttaa ympäristöä. Ja sitten taas toinen pää on se, että ylijäämää syntyy myös tosi paljon. Että itse nään sitä työssä päivittäin, että ihmisille tarpeettomia vaatteita kertyy todella isot vuoret. Vuodelta 2015 arvio oli, että reilu 13 kiloa per jokainen ihminen Suomessa syntyis tekstiilijätettä, ja se on hurja määrä.

[Nuorgam]: 13 kiloa? Siihen mahtuu aika paljon jo.

[Nurminen]: Kyllä, se on semmonen ihan hyvän kokoinen jätesäkillinen vaatetta.

[Pesola]: Ja sitten kun se tulee jokaiselta ihmiseltä, niin sittenhän se onkin jo aikamoinen jätevuori. Mutta noinhan se on, ihan ylikulutus ja luonnonvarojen periaatteessa haaskaaminen, siinähän ne suurimmat ongelmat on. Puuviljaa viljellään tällä hetkellä semmosissa paikoissa, missä sitä periaatteessa ei pitäis viljellä, käytetään mahollisimman paljon kemikaaleja, että saadaan se kasvaa mahollisimman nopeesti, ja se heikentää puuvillan laatua, ja sitten siitä tulee tällaista kertakäyttötavaraa, että se tehään t-paidaks ja käytetään kerran ja heitetään polttoon, niin tavallaan tällanen malli ei vaan oo kestävällä pohjalla ihan, sanotaanko maapallon kannalta, mutta myös ihmiskunnan ja meidän elintapamme kannalta, niin se ei oo kestävällä pohjalla. Et periaatteessa ei voida jatkaa näin.

[Nuorgam]: Miksei voida jatkaa näin?

[Pesola]: Koko ajan ihmispopulaatio kasvaa, ja jos kulutus kasvaa samaan malliin, me tarvitaan enemmän peltoo koko ajan, viljellä puuvillaa, että saadaan vaatteita päälle, mutta me tarvittais myös ruokaa samaan aikaan. Peltopinta-alaa ei kummiskaan löydetä täältä lisää, niin se ei vaan, yhtälö ei täsmää. Ja sitten luonnonvarojen haaskaaminen, nyttenkinhän me eletään ylikulutuspäivää jo, vähän maasta riippuen, mutta Suomessa se ajoittuu alkusyksyyn, niin se on kohtalaisen kestämätön malli. Tällä menolla me ei jätetä lapsille ja lapsenlapsille enää minkäännäköisiä tavallaan elämisen mahdollisuuksia, jos me kaikki kulutetaan samantien.

[Nuorgam]: Kyllä. No millaisia, ehkä sellaisia niin kuin... Mainitsit, että Suomessa ihmisiltä syntyy 13 kiloa about joka vuosi tekstiilijätettä, niin mitä sille tapahtuu siis sille tekstiilijätteelle? Jos mä heittäisin nyt mun vaatteita roskiin, mun ei ehkä kannattais heittää niitä roskiin vaan tehdä jotain muuta, mitä niille kannattais tehdä?

[Nurminen]: Ihan kaikkein paras vaihtoehto on se, että jo siinä ostamisvaiheessa miettii, että tarviinko tätä? Että kuluttaa vähemmän. Se on se, mistä kannattaa lähtee liikkeelle. Sit jos tulee jotain likaa vaatteeseen, niin sitten pyrkii korjaamaan sen, ja jos itse ei enää tarvitse sitä vaatetta, niin sitten kannattaa ensin pyrkiä lahjoittamaan se jollekkin tutulle, ystävälle, tai sitten myymään kirpputoreilla. Sitten jos ei ole resursseja siihen, niin sen jälkeen kannattaa lahjoittaa ne vaatteet jollekulle, joka sitten hoitaa ne eteenpäin siihen tarkoitukseen, että niitä käytetään vielä sellaisenaan uudelleen, eli esimerkiksi Nextiiliin, jossa me katsotaan siitä ihmisen lahjoittamasta tekstiilistä, että mitä siellä on sellaista, jota voi sellaisenaan käyttää, me otetaan se talteen, ja myydään se, tai annetaan se hyväntekeväisyyteen. Sitten se on kaikkein ekologisinta, että keskitytään ensisijasesti siihen, että mikä saadaan sellasenaan käytettyä, että siinä ei tartte olla sellasia välivaiheita tai käsittelyvaiheita. Ja sitten jos se ei oo mahdollista, niin sitten me tosiaan pyritään ottamaan käyttökelpoisia osia talteen, ja sitten jos sekään ei oo vielä mahdollista, niin sitten nyt uutena juttuna Suomessa tulee sitten mahdollisuus kierrättää niitä vaatteita. Eli siis puretaan se vaate osiin, ja hyödynnetään se kuitu materiaalina.

[Nuorgam]: Mitä se käytännössä tarkoittaa, että puratte vaatteen? Konkreettisesti te puratte, teillä on sellanen ratkoja, ja sitten te avaatte saumat, vai mitä se tarkoittaa?

[Nurminen]: Joo, Pure Waste:lle tää on varmasti erittäin tuttua. Meidän näkökulmasta se tarkoittaa sitä, että me katotaan, että tämä vaate ei enää sellasenaan oo käyttökelponen. Sen jälkeen ollaan mukana tällasessa tekstiilinlajittelupilotissa, joka liittyy tällaseen, että Suomessa aletaan valtakunnallisesti kerätä juuri tätä kierrättämistä varten tekstiiliä, niin me lajitellaan sinne pilottiin vaatteita. Se tarkoittaa sitä, että sitten kun se on todettu, et tää on kierrätykseen menevää, niin sitten meil on lajittelijat, jotka tunnistaa sen, että mitä tekstiilikuitua se vaate on käsituntumalla. Sitten se lajitellaan neljään eri jakeeseen sen mukaan, että mitä kuitua se on, ja sitten se lähetetään eteenpäin Paimioon, jossa sitten se tapahtuu se purkaminen ja sen käsittely.

[Nuorgam]: Ja tää Paimion megakäsittelylaitos on nyt nimenomaan teidän projekti?

[Pesola]: Joo, tai se on yhteisprojekti useamman firman kesken, mutta perustajaosakkaana ollaan mukana siinä, ja ollaan oltu käynnistämässä hanketta ja omistajana edelleen siinä, niin sellainen firma kuin Rester Oy, joka on keskittynyt enemmän sitten b-to-b eli yrityspuolen, pesulat, hotelliketjut, työvaatteet, tämmöseen poistotekstiiliin, ja sitten Lounais-Suomen jätehuolto on juuri tää taho, joka enemmän kunnallisten jätehuoltoyhtiöiden kautta kerää yksittäisiltä kuluttajilta tekstiilejä. Molemmat firmat toimii Paimiossa saman katon alla. Siellä nyt kesällä tärähtää käyntiin kaks linjaa, toinen tosiaan yksittäisten kuluttajien tekstiileille, ja toinen sitten yrityspuolen tekstiileille. Niin se on semmoinen prosessi, että sinne lajitellaan laaduittain ja sitten loppukäytöstä riippuen väreittäin tekstiilejä, ja sitten se on semmoinen mekaaninen prosessi, missä se avataan takas kuiduksi. Eli revitään periaatteessa se sidos auki että se linjan loppupäästä tulee kuituna ulos, mitä sitten voidaan taas uudestaan jalostaa tuotteeksi. Että siinä on tietyistä laaduista mahdollisuus tulla takas tekstiilikäyttöön langaksi, kankaaksi, ja siitä takas vaatteeksi, ja sitten on paljon käyttömahdollisuuksia myös rakennusteollisuudessa, eristeenä, tiivisteenä komposiitteihin. Siinä on semmonen tulevaisuuden ala hyödyntää kierrätyskuituja. Siel on jo valmiita applikaatioita, käyttökohdemahollisuuksia on olemassa, mutta hyvin paljon siellä on semmoista, mitä ei oo vielä löydetty ja keksitty, niin nyt kuitua rupee olemaan tarjolla syksystä alkaen, niin toivottavasti sinne löytyy huomattavasti lisää jatkojalostusmahdollisuuksia Suomesta.

[Nuorgam]: Niin eli siis ihmisten joiden kannattais olla tästä kiinnostuneita, niin on myös muut kuin ihmiset, jotka on esimerkiks käsitöistä kiinnostuneita, että tää ei oo pelkkää tämmöstä niin sanotusti nappikauppaa?

[Pesola]: Ei oo, että se on kummiskin teollinen prosessi. Ei puhuta yksittäisistä vaatteista, ei kiloista, ei sadoista kiloista, vaan ne on tonneja mitä käsitellään. Niin ei tarvii olla käsityöläinen, ei tarvi olla edes kiinnostunut tekstiilialasta ollenkaan, vaan kaikki, missä voi käyttää kuitua, niin kaikkihan on mahdollista. Autoissa on hyvin paljon kuitua käytetty konepeltien sisässä. Tavallaan käyttökohteitahan, mielikuvitus on vaan rajana, mitä sillä voi tehä.

[Nuorgam]: Mä oon aivan hämmentynyt ja häkeltynyt tästä. Mut siis millasia ihmisiä siellä voi olla töissä, tai missä ammateissa? Siis käsityöläisiä, insinöörejä, suunnittelijoita?

[Pesola]: Ihan laidasta laitaan.

[Nuorgam]: Tavallaan, teoriassa kuka tahansa.

[Pesola]: Kuka tahansa, ihan kaupalliselta puolelta, insinööripuolelta, käsityöpuolelta. Se kun vaan saa oman hyvän idean, mikä tuntuu tavallaan omalta, että hei tätä haluan lähteä viemään eteenpäin, niin uskoisin, että kierrätyskuitua on mahdollista käyttää siinä kohteessa, missä haluaa. Periaatteessa jos ajatellaan, että siitä tehään erilaisia komposiitteja, niin sä pystyt tekee kännykän kuoresta tiskialtaaseen, rakennuselementtiin, niitä käyttökohteita on ihan rajattomasti.

[Nuorgam]: Nyt tää on ensin siis Suomessa, ja onks teillä tarkotuksena myös valloittaa maailma?

[Pesola]: No tää on isompi muutos, mikä on menossa ympäri Eurooppaa, myös ympäri maailmaa, mutta Eurooppa on aika hyvin ottanu ensiaskeleita, ja sitten kyllähän Suomi on ihan edelläkävijöiden joukossa ihan Euroopassakin, että Euroopassa tulee 2025 tekstiilien erilliskeräys ja tää keräysvelvoite, niin sehän Suomessa on linjattu, että se alotetaan jo 2023.

[Nuorgam]: Mitä se siis tarkottaa?

[Pesola]: Sä et voi enää pistää sinne sekajätteen sekaan niitä tekstiilejä, että jos haluut eroon siitä t-paidasta, niin sekajätteeseen ei voi laittaa, vaan tekstiileillä pitää olla erilliskeräyssysteemi. Se, että onko se sitten miten järjestetty, niin se on vielä EU:nkin osalta auki, mutta Suomessa tosi hienosti ollaan lähdetty jo liikkeelle ja rakentaa sitä. Just tuo Lounais-Suomen jätehuolto yhdessä kunnallisten jätetoimijoiden kanssa on rakentanu tätä, missä tekin ootte mukana siinä pilotissa, siel on pilotteja menossa, missä tekstiiliä kerätään, on eri näköisiä aluekeräysmalleja, niin haetaan sitä oikeeta tapaa, miten toimitaan. Mutta tosiaan EU:ssa se tulee pakolliseksi 2025, Suomi on linjattu 2023, täällä se rupee toimimaan. Mutta mikä hienoo, niin täällä nyt on jo pilotteja pyörimässä. Kesällä rupee kierrätyslaitoksen koneet laulamaan, niin me ollaan...

[Nuorgam]: Tarkennan siis kesällä 2021.

[Pesola]: Joo, niin. Niin sikäli ollaan tosi hyvässä pisteessä ja ollaan ihan edelläkävijämaita tämän suhteen, ja silloin kun ollaan edelläkävijämaita, niin syntyy tietotaitoo, teknologiaa, millä on taas sitten hyvät vientimahdollisuudet muuallekkin.

[Nuorgam]: No onks tässä... jatka vaan.

[Nurminen]: Ja se tosiaan miltä se voi näyttää tavalliselle kuluttajalle, nii se voi näyttää samankaltaiselta, kuin vaikka kun muovia on alettu kerätä erikseen, niin voi sitten olla sen näköistä, et se on siinä oman kerrostalon pihalla uus astia, jossa lukee että "tekstiili", tai sit se voi olla jossain kauppakeskuksen ulkopuolella tai torilla keräyspiste, jossa lukee "tekstiili". Se riippuu alueellisesti, miten se tullaan järjestämään, se on vielä ilmassa, mutta esimerkiks muovinkeräystä se voi muistuttaa käytännössä, et miltä se kuluttajalle näyttää, et sitä aletaaan kerätä.

[Nuorgam]: Ja sen takia olis hirveen tärkeetä, et meil olis sitä osaamista ja ymmärrystä ja kiinnostusta jo nyt, koska nyt tavallaan tämmönen vastuullinen toiminta on ollu sellanen kiva lisä, et on mukavaa, jos yritykset toimii vastuullisesti ja ottaa, vaik hyödyntää kiertotaloutta omassa liiketoiminnassaan, mut jossai vaihees se on niin sanotusti pakollista, asioiden huomioiminen, et sit se ei enää tulevaisuudessa ole vaan sellanen kiva ekstrajuttu.

[Pesola]: Niin. Ja toisaalta se on hyvä, koska nythän yrityksistä osa on just tehny tosi hyvää työtä, osa on sitten ottanu vaan sen kivan osan siitä päältä, niin semmosta tietynlaista ohjaamista oikeeseen suuntaan, niin semmostakin tulee, mutta toivottavasti se ei tarkoita sitä, että tälle levelille jäädään, vaan se, että se on se alataso, että tämä on minimimäärä, ja sitten ne ketkä haluaa toimia vastuullisesti ja oikein, niin ne nostaa rimaa vielä vähän korkeammalle.

[Nuorgam]: No onks meillä Emppu sellast osaamist tähän? Tai miten sitä osaamista vois kehittää?

[Nurminen]: Joo, no tosta tekstiilin lajittelemisesta, siitä kun joku lahjoittaa sen tekstiilin ja siitä se lajitellaan, niin sitten sen työn puolesta parhaiten osaan puhua, niin tällasta vaikka tekstiililajittelijan koulutusta ei tällä hetkellä oo kovinkaan laajalti, että itse oon tietonen 2-3 ammattikoulutasosesta kurssista, jotka käsittelee tekstiilin lajittelua, ja me Nextiilissä ollaan tehty yks niistä ammattikoulutasosista kursseista. Me ollaan tehty 15 osaamispisteen kurssi "Kierrätystekstiilien lajittelu", se on semmonen paikallisesti sovittu ammattioppilaitos Tredun kanssa tutkinnon osa osana kiertohanketta, joka toimii myös Nextiilissä, ja etsii matalan kynnyksen työpaikkoja kiertotaloussiirtymässä. Niin me ollaan lähetty tavallaan sitä meiän päivittäistä tekemistä, tunnistaa siitä, että mitä tärkeetä opittavaa siinä on, esimerkiks se, että kelpaako nyt tää vaate suoraan uudelleenkäyttöön vai joutuuko se menemään kierrätykseen, onko se kenties vintagea, jolloin sillä voi olla erityistä arvoa, tällasia juttuja. Ja sitten meillä on, sen tutkinnon osan voi tulla suorittaa meille Nextiiliin Tredun kautta sillä lailla, että meillä on 12 viikkoa kestävä jakso, jolloin tekee sitä käytännön lajittelutyötä, ja oppii esimerkiks tunnistamaan erilaisia tekstiilinvalmistusmateriaaleja näppituntumalla, ja sitten meillä on teoriaopetusta myös, jossa sitten käydään läpi esimerkiks vintagea, hieman kierrätyspuolta, ja tekstiilin uudelleenkäyttökuntosuuden tunnistamista ja tällasia juttuja. Niin meillä on yks tällanen, ja toiveissa on toki, että sitten voimat yhdistyisivät ja päästäs valtakunnallisesti luomaan ammattikoulutaitosta opetusta, joka sitten tarjois koulutuksen tähän tekstiililajittelijan koulutukseen, koska niitä lajittelijoitakin tarvitaan, jos aletaan kerätä ja lajitella Suomen laajusesti. Se ois se tavote.

[Nuorgam]: No mitä sä Jukka ajattelet, mitä muuta osaamista vielä tarvittais?

[Pesola]: Jos mennään siihen kiertotalous, isoon kuvaan, niin kyllähän se tuo sitten tosi paljon uudenlaista osaamistarvetta meille just lajittelu-tunnistuspuolelta, sieltä lähtien. Mutta sitten, kun saadaan tänne sitä prosessointia, eli kierrätystä ja jatkojalostusta, niin ihan puhtaasti jos puhutaan tekstiilialasta ja puolesta, niin kyllähän me tarvittais tavallaan sitä tekstiili... No, tekstiilituotanto-osaamista, tekstiili-insinööreja ja sitten ihan puhtaasti tuotanto-osaamista, että se on kummiskin ajettu alas täältä meiltä aika hyvin sillon 90 -luvulla, kun viimeestään kaikki rupes siirtyy Euroopasta Aasiaan, niin se on pikkuhiljaa ajettu alas. Ja nyt kylläkin todella hyvälle tolalle ollaan saatu suunnitteluosaaminen, et meiltähän tulee maailman mittakaavassakin tosi hyvää tämmöstä suunnittelukoulutusta ja -osaamista, että ihan huippusuunnittelijoita tulee täältä, mutta nyt pitäs vähän kohdentaa uudelleen sitä koulutusta. Että tää on pelkästään tekstiiliala, mutta kyllähän sinne tuotantopuolelle tarvii sitten, mitä muita muiden alojen tuotantoratkasuja rupeis olee täällä enemmän. Niin sinne tarvitaan sitten koulutusta ja uudenlaista osaamista, että toivottavasti siihen reagoidaan mahdollisimman nopeasti, koska viimeksi kun se teollisuus katos täältä, niin kyllähän se muutos kesti aika kauan, että saatiin koulutus vastaamaan tavallaan sitä tarjontaa tai kysyntää. Niin toivotaan, että siihen nyt reagoidaan nopeemmin, ja se koulutus oikeesti täsmäis tämmösiä työelämän vaateita ihan tässä lähivuosienkin aikana.

[Nuorgam]: Et me voidaan ajatella, et tavallaan meillä vois olla tavallaan kolmenlaisia töitä tai kolmenlaista osaamista. Et yks on tekstiilien ja materiaalien tunnistaminen ja niiden lajittelu, kierrätys, näin edelleen. Sitten yks on aiheeseen liittyvät innovaatiot ja se, mitä kaikkee niist tekstiilikuiduista voidaan tehdä. Sit kolmantena ehkä myös vielä niin sanotusti kädentaidot, korjaaminen, huoltaminen, kaikki se, millä saadaan pitkäikäsyyttä tekstiilituotteille, oli ne sit mitä hyvänsä.

[Pesola]: Niin on, pysymään kierrossa mahdollisimman pitkään. Ja se, että kyllähän sinne innovaatio-tuotantopuolelle, siellähän on sitten niin, että se ei oo pelkästään tekstiiliala,mutta nythän on tullu viime aikoina Suomesta tosi hienoja innovaatioita metsäteollisuuden puolelta, kun he ovat innovoineet tavallaan sellupohjasten kuitujen käyttöö tekstiilituotteissa tai tekstiilimateriaaleissa. Eikä se pelkästään rajoitu tuonne metsäteollisuuden puolelle, vaan siellä on muitakin uusiutuvia lähteitä, oljenkortta, ja kaiken muun käyttöä, viimeisimpänä tais tulla nahan kierrätykselle. Että se on just se, että teollisuuden alatkin menee tavallaan ristiin ja tavallaan limittäin siinä. Niin kyllä semmonen, ensimmäisenä on hyvä, että hahmottaa sen koko kiertotalousajatusmaailman, koska sieltä sitten ne loksahtelee ne palaset kohdilleen, koska se on iso käsite, ja se pitää sisällään niin monta eri vaihetta, että mä uskosin, että tulevaisuudessa kyllä jokainen löytää sen oman juttunsa mitä haluaa tehdä sen kiertotalousmallin alta.

[Nuorgam]: Niin, kiertotalouden ongelma ehkä on vähän se, et se on vähän huonosti brändätty, tai ku me viestitään kiertotaloudesta, niin me puhutaan tosi usein just vaan kierrättämisestä, eikä semmosesta uudenlaisesta systeemiajattelusta, ja siitä et meillä on erilaisia vastuullisuuteen liittyviä teemoja, et meil on ympäristövastuu, mut sit meillä on esimerkiksi myös sosiaalinen vastuu. Ja sehän on se, mitä Nextiili myös tekee, eiks näin?

[Nurminen]: Joo, kyllä. Eli kun me ollaan voittoa tavoittelematon yhdistys, ja sitten kun ihmiset lahjoittaa meille ilmaiseksi sen materiaalinsa, niin sitten me halutaan myös antaa takasin ja tehdä hyvää. Ja kun meillä on sitä materiaalia myös niin, että osa siitä ei vaikka ole myyntikelposta, mutta se on silti käyttökelposta. Sitten meillä on yhteistyökumppaneita alueellisesti, ja se on meille tosi tärkeetä, ja sitten myös meillä on jotain hyväntekeväisyystoimijoita, jotka sitten toimittaa ulkomaille myös materiaalia, mistä me kyllä pyritään vuoden 2022 aikana pääsemään eroon, koska meillä paikallisuus on niin vahva teema tässä. Niin kyllä, et me esimerkiks ollaan lahjotettu materiaalia päihdetukiyksiköihin tänne Tampereelle, ja sitten tarjotaan myös mahdollisuutta esimerkiksi teattereille, kouluille hakea materiaalia. Meillä on Tampereen koulujen kanssa sopimus, että he saa hakea tietyn määrän tekstiilityön tunneille meiltä materiaalia, ja sama sopimus on myös ammattikoulu Tredun kanssa meillä. Meillä on myös mahollista pyytää räätälöityjä erilliskeräyksiä, että ottaa meihin yhteyttä, ja just hyväntekeväisyystoimijoille se materiaali on useesti myös sitten ilmaista, niin on mahdollista ihan toiveiden mukaankin kerätä materiaalia.

[Nuorgam]: Kyllä, ja Nextiili työllistää myös paljon sellaisia henkilöitä, jotka on ehkä haastavassa elämäntilanteessa tai on ollut vaikeuksia työllistyä, ja ootte paljon nuorten ensimmäisiä työnantajia.

[Nurminen]: Kyllä. Me ollaan välityömarkkinatoimija, eli annetaan nuorille jotka on pidempään etsineet töitä mahdollisuus tulla meille, he työskentelee meille, ja me sitten vastineeksi treenataan heidän työelämätaitoja, työtaitoja, ja annetaan apua uravalmennuksessa ja tällasissa kysymyksissä heidän kanssaan. Se on myös itselle henkilökohtasesti tosi tärkee ja rakas osa tätä työtä, se tässä yhdistää ton tekstiilien lajittelun sitten tämä puoli kanssa Nextiiliä.

[Nuorgam]: Nyt me puhutaan koko ajan paljon maailman pelastamisesta ja ympäristöstä ja hyvistä asioista, niin onks tää nyt Jukka vaan tämmöst maailmanparannuspiipertelyä, vaan voiks tällä myös tehdä rahaa?

[Pesola]: No tota, voi. Ja se on itse asiassa ollut yks kanssa iso asia Pure Waste:lla mikä me on haluttu osottaa, että oikein ja vastuullisesti toimimalla pystyy tekemään kannattavaa yritystoimintaa, että ei meilläkään, Pure Waste ja Kosto on kumpikin minimipääomalla pistetty pystyyn, 2500 euroo on ollu pääoma, millä on alotettu. Toki se ottaa sillon enemmän aikaa, kun kasvetaan pelkästään sisääntulevalla rahotuksella, mutta se... Pistää tavallaan miettimään ne asiat oikein heti alusta pitäen, ja kyllä mä sanoisin, et on me pystytty ainakin jo alkuun osoittaa, että se on mahdollista, että nyt kummiskin ollaan siinä neljän miljoonan liikevaihtoo, tai yhteensä jos lasketaan niin ollaan jo kuuden miljoonan liikevaihdossa molempien firmojen osalta, että silleen ollaan pystytty osoittaa, että se on mahdollista. Mä sanoisin että tulevaisuudessa vastuullinen toiminta, sen pitäs olla elinehto firmoille. Et se, että meillä on semmonen tota... Visiomissio, että suunnannäyttäjä maailmassa, jossa vastuulliset teot määrittää elämän ja tämmösen liiketoiminnan laadun. Niin sitä kohti mennään, ja me halutaan näyttää, että se on mahdollista vastuullisesti toimimalla, niin sosiaalisesti, ekologisesti, kuin taloudellisesti vastuullisesti toimimalla pystytään toimimaan kunnolla ja oikein. Että ei kuvitella, että me pystytään ratkasemaan koko maailman ongelmat, vaan just se, että toimimalla esimerkkinä. Että tietenkin se, että mitä tavallaan merkittävämpää liiketoimintaa pystytään näyttää, niin sitä isompihan ja tavallaan merkittävämpi se sanomakin on. Kyllä me halutaan vielä kasvaa ihan ainakin Euroopan mittakaavassa merkittäväksi tekijäksi, niin sillon en usko että kukaan pystyy kyseenalaistamaan enää sitä, että pystyykö vastuullisesti toimimalla harjottamaan kannattavaa liiketoimintaa.

[Nuorgam]: Kyllä, ja me tossa yrittäjyyttä käsittelevässä jaksossa myös keskusteltiin siitä, et yhä enenevissä määrin nyt jo olemassa olevatkin yritykset joutuu siirtyy, muuttaa sitä omaa liiketoimintamallia ja sitä koko toiminta-ajatusta, et nyt on siinäkin mielessä hyvä aika myös luoda uutta, ja ehkä muokata niitä olemassaolevia ideoita ja lähteä luomaan uudenlaista liiketoimintaa olemassaoleville aloille.

[Pesola]: Niin on, ja kyllähän ei tekstiiliala oo ainut mikä on tietynlaisessa murroksessa, että kyllähän semmonen paine vastuulliseen ja kiertotalouden mukaiseen toimintaan on vähän joka alalla. Niin kyllä nyt on nimenomaan just se oikee aika tavallaan muokata sitä.

[Nurminen]: Uskon, että se on hyvin kannattavaa myös tässä vaiheessa ottaa hieman etumatkaa muihin ja tehdä se siirtymä ensin, ja sitten on tavallaan jo askeleita edellä muita saman alan toimijoita, niin kannattaa olla edelläkävijä.

[Nuorgam]: Mitä Nextiilissä tapahtuu seuraavan viiden vuoden aikana?

[Nurminen]: Viiden vuoden aikana?

[Nuorgam]: Vaikka sun henkilökohtanen haave, nyt sun ei tarvitse edustaa koko organisaatioo.

[Nurminen]: Okei, haaveillaanpa. No siis toivon, että Nextiili olis sellanen iso alueellinen toimija Pirkanmaalla, ehkä vois olla monia Nextiilejä. Se olisi hienoa, että tää meidän malli, joka painottaa tosi vahvasti sitä uudelleenkäyttöä, sitä että se vaate käytetään sellaisenaan, ja se että meillä on myös tosi laajasti mahdollisuuksia uudelleenkäytölle, esimerkiksi vintagen kohdalla meillä on. Myydään myös kakkoslaatuista tuotetta, semmosta missä on reikää tai pientä vikaa, koska sillekin löytyy ostajia, et sen myytävän tavaran ei tarttee olla priimakunnossa. Niin mun mielestä nää on hienoja asioita, joita ois hienoo päästä levittämään ympäri Suomea. Sitten toivottavasti ollaan mukana, sitte ku tää erilliskeräys käynnistyy, mukana tässä valtakunnallisessa verkostossa. Ois hienoo, jos me oltas kouluttava toimija, kun meillä on tää tutkinnon osa, niin se, että me voitas myös tarjota koulutusta tekstiilinlajittelijoille, ja tuottaa niitä Suomeen. Ja se ois kans hienoo, et sit me oltas semmonen johtava tekstiilinlajittelun ja tällasen ekologisuuden ja paikallisuuden ja sosiaalisen hyvän yhdistävä toimija. Se ois hienoo. Ja se, että ihmiset tois enemmän ja enemmän tekstiiliään käsiteltäväksi. Että enemmän ja enemmän päätyis lajiteltavaksi, ja siihen et se saadaan hyödynnettyä, että ihmiset oikeesti lähtee mukaan tähän erilliskeräykseen. Sellasia haaveita ja toiveita nyt ainakin.

[Nuorgam]: Erinomasta. No niin, te ootte vallottaneet siis Euroopan viiden vuoden päästä, ja te ootte vallottaneet Suomen. Must on mahtavaa. Kiitos että olitte mukana tässä keskustelussa. Mä oon varma, et tää jatkuu vielä kiertohankkeen kanavissa tästä eteenpäinkin.

[Nurminen]: Kiitos.

[Pesola]: Kiitoksia.

[tunnusmusiikki]